
讬讘诪讜转 注讟 注"讗 - 驻讬专讜砖 砖讟讬讬谞讝诇抓

转专讬住专 讬专讞讬 砖转讗 [砖谞讬诐 注砖专 讞讚砖讬 砖谞讛], 讻诇讜诪专, 诪注讘专 诇转拽讜驻转 讛讗讘诇 砖诇 砖谞讬诐 注砖专 讞讜讚砖 讻讘专 注讘专讜 讻诪讛 讜讻诪讛 砖谞讬诐, 讜诇讗 讚专讻讬讛 诇诪住驻讚讬讛 [讜讗讬谉 讛讚专讱 诇住驻讜讚 讗讜转讜] 诇讗讞专 讝诪谉 讻讛 专讘, 


讜讘谞讜讙注 诇谞转讬谞讬诐 (讛讙讘注讜谞讬诐) 谞讬拽专讬谞讛讜 讜谞驻讬讬住讬谞讛讜 [谞拽专讗 诇讛诐 讜谞驻讬讬住 讗讜转诐]. 讜诇讻谉 谞讗诪专: "讜讬拽专讗 讛诪诇讱 诇讙讘注谞讬诐 讜讬讗诪专 讗诇讬讛诐... 诪讛 讗注砖讛 诇讻诐 讜讘诪讛 讗讻驻专 讜讘专讻讜 讗转 谞讞诇转 讛'. 讜讬讗诪专讜 诇讜 讛讙讘注谞讬诐 讗讬谉 诇谞讜 讻住祝 讜讝讛讘 注诐 砖讗讜诇 讜注诐 讘讬转讜 讜讗讬谉 诇谞讜 讗讬砖 讜讙讜' 讬转谉 诇谞讜 砖讘注讛 讗谞砖讬诐 诪讘谞讬讜 讜讛讜拽注谞讜诐 诇讛' 讜讙讜'" (砖诪讜讗诇 讘' 讻讗, 讘-讜), 诪讬驻讬讬住 讜诇讗 驻讬讬住讬谞讛讜 [谞讬住讛 诇驻讬讬住诐 讘讚讘专讬诐 讗讞专讬诐 讜诇讗 讛转驻讬讬住讜].


讗诪专 讚讜讚: 砖诇砖讛 住讬诪谞讬诐 讬砖 讘讗讜诪讛 讝讜 砖诇 讬砖专讗诇, 砖讛诐 讛专讞诪谞讬诐, 讜讛讘讬讬砖谞讬谉, 讜讙讜诪诇讬 讞住讚讬诐. 专讞诪谞讬诐 鈥� 讚讻转讬讘 [砖谞讗诪专]: "讜谞转谉 诇讱 专讞诪讬诐 讜专讞诪讱 讜讛专讘讱" (讚讘专讬诐 讬讙, 讬讞). 讘讬讬砖谞讬谉 鈥� 讚讻转讬讘 [砖谞讗诪专]: "讜讘注讘讜专 转讛讬讛 讬专讗转讜 注诇 驻谞讬讻诐" (砖诪讜转 讻, 讬讝), 讜讬专讗讛 砖注诇 驻谞讬讜 砖诇 讗讚诐 讛讬讗 讘讬讬砖谞讜转讜. 讙讜诪诇讬 讞住讚讬诐 鈥� 讚讻转讬讘 [砖谞讗诪专]: "诇诪注谉 讗砖专 讬爪讜讛 讗转 讘谞讬讜 讜讗转 讘讬转讜 讗讞专讬讜 讜砖诪专讜 讚专讱 讛' 诇注砖讜转 爪讚拽讛 讜诪砖驻讟" (讘专讗砖讬转 讬讞, 讬讟). 讻诇 砖讬砖 讘讜 砖诇砖讛 住讬诪谞讬诐 讛诇诇讜 鈥� 专讗讜讬 诇讛讚讘拽 讘讗讜诪讛 讝讜 砖诇 讬砖专讗诇, 讜诪讬 砖讗讬谉 讘讜 转讻讜谞讜转 讗诇讛 讗讬谞谞讜 专讗讜讬 诇讛讬讜转 拽砖讜专 讘讬砖专讗诇, 讜讻讬讜谉 砖专讗讛 讚讜讚 讗转 讗讻讝专讬讜转诐 砖诇 讛讙讘注讜谞讬诐, 讙讝专 注诇讬讛诐 砖诇注讜诇诐 诇讗 讬转注专讘讜 注讜讚 讘讬砖专讗诇.


讜诪诪砖讬讻讬诐 讘讛住讘专转 住讬驻讜专 讛诪注砖讛, 砖谞讗诪专: "讜讬拽讞 讛诪诇讱 讗转 砖谞讬 讘谞讬 专爪驻讛 讘转 讗讬讛 讗砖专 讬诇讚讛 诇砖讗讜诇 讗转 讗专诪谞讬 讜讗转 诪驻讘砖转 讜讗转 讞诪砖转 讘谞讬 诪讬讻诇 讘转 砖讗讜诇 讗砖专 讬诇讚讛 诇注讚专讬讗诇 讘谉 讘专讝诇讬 讛诪讞诇转讬" (砖诪讜讗诇 讘' 讻讗, 讞). 讜砖讜讗诇讬诐: 诪讗讬 砖谞讗 讛谞讬 [讘诪讛 砖讜谞讬诐 讗诇讛] 砖讘讞专 讚讜讜拽讗 讘讛诐 讜诇讗 诪爪讗爪讗讬 砖讗讜诇 讛讗讞专讬诐? 讗诪专 专讘 讛讜谞讗: 讛注讘讬专讜诐 讗转 爪讗爪讗讬 砖讗讜诇 诇驻谞讬 讗专讜谉 讛讘专讬转, 讻诇 砖讗专讜谉 拽讜诇讟讜 砖谞讚讘拽 诇砖诐 讜诇讗 讬讻讜诇 诇讝讜讝 鈥� 诇诪讬转讛, 讻诇 砖讗讬谉 讗专讜谉 拽讜诇讟讜 鈥� 诇讞讬讬诐.


诪转讬讘 [诪拽砖讛] 专讘 讞谞讗 讘专 拽讟讬谞讗 谞讗诪专: "讜讬讞诪诇 讛诪诇讱 注诇 诪驻讬讘砖转 讘谉 讬讛讜谞转谉 讘谉 砖讗讜诇" (砖诐 讝), 讜讗诐 讘讗专讜谉 讛讬讛 讛讚讘专 转诇讜讬 鈥� 诪讛 诪拽讜诐 诇讞诪诇转 讛诪诇讱? 讜诪砖讬讘讬诐: 砖诇讗 讛注讘讬专讜 诇驻谞讬 讛讗专讜谉 讻诇诇.


讜诪注转讛 砖讜讗诇讬诐 诇讙讜祝 讛讚讘专: 讜讻讬 诪砖讜讗 驻谞讬诐 讬砖 讘讚讘专? 砖讗诐 诪讜住专讬诐 讗转 讛讛讞诇讟讛 讘讬讚讬 砖诪讬诐, 诪讚讜注 讛转注专讘 讚讜讚 讘讚讬谞讬 谞驻砖讜转 讜诪讚讜注 诇讗 讛注讘讬专讜? 讗诇讗 注讜谞讬诐 讘讚专讱 讗讞专转: 砖讛注讘讬专讜 讜拽诇讟讜 讛讗专讜谉, 讜讘拽砖 注诇讬讜 讚讜讚 专讞诪讬诐, 讜驻诇讟讜. 讜砖讜讗诇讬诐: 讜讗讻转讬 [讜注讚讬讬谉] 拽砖讛: 讜讻讬 诪砖讜讗 驻谞讬诐 讬砖 讘讚讘专? 讗诇讗, 砖讘拽砖 专讞诪讬诐 砖诇讗 讬拽诇讟谞讜 讛讗专讜谉. 讜诇讗 注砖讛 诪注砖讛 讗讞专.


注诇 注爪诐 讛诪注砖讛 讛诪转讜讗专 讘诪拽专讗 诪拽砖讬诐, 讜讛讗 讻转讬讘 [讜讛专讬 谞讗诪专]: "诇讗 讬讜诪转讜 讗讘讜转 注诇 讘谞讬诐 讜讘谞讬诐 诇讗 讬诪讜转讜 注诇 讗讘讜转 讗讬砖 讘讞讟讗讜 讬讜诪转讜" (讚讘专讬诐 讻讚, 讟讝), 讜讘谞讬 砖讗讜诇 诇讗 讞讟讗讜 讻诇诇, 讜诪讚讜注 讛讜诪转讜? 讗诪专 专' 讞讬讬讗 讘专 讗讘讗 讗诪专 专' 讬讜讞谞谉: 诪讜讟讘 砖转注拽专 讗讜转 讗讞转 (讜诪爪讜讛 讗讞转) 诪谉 讛转讜专讛 讘讗讜驻谉 讻讝讛, 讜讗诇 讬转讞诇诇 砖诐 砖诪讬诐 讘驻专讛住讬讗. 砖讛专讬 讛诪转转 讛讙讘注讜谞讬诐 注诇 讬讚讬 注诐 讬砖专讗诇 讛讬讛 讘讛 讞讬诇讜诇 讛砖诐, 讜讻讚讬 诇转拽谉 讗转 讛讚讘专 注砖讜 注诇 驻讬 讚讘专讬讛诐, 诇诪专讜转 砖讛诐 谞讙讚 诪爪讜讜转 讛转讜专讛.


谞讗诪专 砖诐: "讜转拽讞 专爪驻讛 讘转 讗讬讛 讗转 讛砖拽 讜转讟讛讜 诇讛 讗诇 讛爪讜专 诪转讞诇转 拽爪讬专 注讚 谞转讱 诪讬诐 注诇讬讛诐 诪谉 讛砖诪讬诐 讜诇讗 谞转谞讛 注讜祝 讛砖诪讬诐 诇谞讜讞 注诇讬讛诐 讬讜诪诐 讜讗转 讞讬转 讛砖讚讛 诇讬诇讛" (砖诪讜讗诇 讘' 讻讗, 讬), 砖诇讗 谞讬转谞讜 诇拽讘讜专讛 注讚 讬诪讜转 讛讙砖诪讬诐. 讜诪拽砖讬诐: 讜讻讬爪讚 讝讛 讛砖讗讬专讜诐 讘诇讗 拽讘讜专讛 讻诇 讗讜转讜 讝诪谉 讜讛讗 讻转讬讘 [讜讛专讬 谞讗诪专] 讘诪讞讜讬讬讘讬 诪讬转讛: "诇讗 转诇讬谉 谞讘诇转讜 注诇 讛注抓" (讚讘专讬诐 讻讗, 讻讙)!


讗诪专 专' 讬讜讞谞谉 诪砖讜诐 专' 砖诪注讜谉 讘谉 讬讛讜爪讚拽: 诪讜讟讘 砖转注拽专 讗讜转 讗讞转 诪谉 讛转讜专讛 讜讬转拽讚砖 砖诐 砖诪讬诐 讘驻专讛住讬讗. 讻讬爪讚? 砖讛讬讜 注讜讘专讬诐 讜砖讘讬诐 诪谉 讛讙讜讬讬诐 讗讜诪专讬诐: 诪讛 讟讬讘谉 砖诇 讗诇讜 讛转诇讜讬讬诐 讻讗谉 讻诇 讗讜转讜 讝诪谉? 讗诪专讜 诇讛诐: 讛诇诇讜 讘谞讬 诪诇讻讬诐 讛诐. 讜诪砖砖讗诇讜 讜诪讛 注砖讜 砖谞讬讚讜谞讜 讘讻讱? 讛讬讜 注讜谞讬诐 诇讛诐: 驻砖讟讜 讬讚讬讛诐 讜讙专诪讜 谞讝拽 讘讙专讬诐 讙专讜专讬诐, 讻诇讜诪专, 诇讗 讙专讬诐 砖诇 讗诪转 讗诇讗 讙专讬诐 砖谞讙专专讜 讗讞专 注诐 讬砖专讗诇 专拽 诪转讜讱 讞砖讘讜谉. 讗诪专讜 讗讜转诐 注讜讘专讬诐 讜砖讘讬诐: 讗讬谉 诇讱 讗讜诪讛 砖专讗讜讬讛 诇讛讚讘拽 讘讛 讻讝讜. 讜诪讛 讘谞讬 诪诇讻讬诐 讛驻讜讙注讬诐 讘讙专讬诐 讻讱 注讜砖讬诐 诇讛诐, 讘谞讬 讛讚讬讜讟讜转 注诇 讗讞转 讻诪讛 讜讻诪讛! 讜诪讛 讙专讬诐 讙专讜专讬诐 讻讱 谞讜讛讙讬诐 讘讛诐, 讬砖专讗诇 注爪诪诐 注诇 讗讞转 讻诪讛 讜讻诪讛!


诪讬讚 谞转讜住驻讜 注诇 讬砖专讗诇 诪讗讛 讜讞诪砖讬诐 讗诇祝 讙专讬诐, 砖谞讗诪专: "讜讬讛讬 诇砖诇诪讛 砖讘注讬诐 讗诇祝 谞砖讗 住讘诇 讜砖诪谞讬诐 讗诇祝 讞爪讘 讘讛专" (诪诇讻讬诐 讗' 讛, 讻讟), 讜讻诇 讗诇讛, 诪谉 讛讙专讬诐 讛讬讜. 讜砖讜讗诇讬诐: 讜讚诇诪讗 [讜砖诪讗] 讬砖专讗诇 讛讜讜 [讛讬讜] 讗讜转诐 讛讞讜爪讘讬诐 讜讛住讘诇讬诐? 讜诪砖讬讘讬诐: 诇讗 住诇拽讗 讚注转讱 [讬注诇讛 注诇 讚注转讱], 讚讻转讬讘 [砖讛专讬 谞讗诪专]: "讜诪讘谞讬 讬砖专讗诇 诇讗 谞转谉 砖诇诪讛 注讘讚" (砖诐 讟, 讻讘).


讜诪拽砖讬诐: 诪讬 讗诪专 砖驻讜注诇讬诐 讗诇讛 讛讬讜 注讘讚讬诐, 讜讚诇诪讗 讚讜讙讝专 讘注诇诪讗 [讜砖诪讗 砖讻讬专讜转 住转诐] 讛讬转讛 讝讜 砖注讘讚讜 注讘讜专 讛诪讚讬谞讛, 讜诇讗 讻注讘讚讬诐. 讗诇讗 诪讛讻讗 [诪讻讗谉] 谞诇诪讚 讛讚讘专, 砖谞讗诪专: "讜讬住驻专 砖诇诪讛 讻诇 讛讗谞砖讬诐 讛讙讬专讬诐 讗砖专 讘讗专抓 讬砖专讗诇 讗讞专讬 讛住驻专 讗砖专 住驻专诐 讚讜讚 讗讘讬讜 讜讬诪爪讗讜 诪讗讛 讜讞诪砖讬诐 讗诇祝 讜砖诇讜砖转 讗诇驻讬诐 讜砖砖 诪讗讜转. 讜讬注砖 诪讛诐 砖讘注讬诐 讗诇祝 (谞砖讗) 住讘诇 讜砖诪谞讬诐 讗诇祝 讞爪讘 讘讛专 讜砖诇讜砖转 讗诇驻讬诐 讜砖砖 诪讗讜转 诪谞爪讞讬诐 诇讛注讘讬讚 讗转 讛注诐" (讚讘专讬 讛讬诪讬诐 讘' 讘, 讟讝-讬讝), 诪砖诪注 砖讗讜转诐 住讘诇讬诐 讜讞讜爪讘讬诐 讗讻谉 讛讬讜 讙专讬诐, 讜诪住驻专 讝讛 砖诇 讙专讬诐 讘讗 诪谉 讛讙专讬诐 砖讛转讙讬讬专讜 讘砖诇 拽讬讚讜砖 讛砖诐 砖讛讬讛 讘注讜谞砖诐 砖诇 爪讗爪讗讬 砖讗讜诇. 


讜砖讜讘 讞讜讝专讬诐 诪诪注砖讛 讝讛 诇注讬拽专讜 砖诇 讛讚讬讜谉, 讜谞转讬谞讬诐 讛讗诐 讚讜讚 讙讝专 注诇讬讛诐? 讛诇讗 诪砖讛 讙讝专 注诇讬讛诐, 讚讻转讬讘 [砖谞讗诪专]: "诪讞讟讘 注爪讬讱 注讚 砖讗讘 诪讬诪讬讱" (讚讘专讬诐 讻讟, 讬), 诪砖诪注 砖讛讬讛 诪注诪讚 诪讬讜讞讚 砖诇 讞讜讟讘讬 注爪讬诐 讜砖讜讗讘讬 诪讬诐 讙诐 讘讬诪讬 诪砖讛, 诪谉 讛讙专讬诐 讛讙专讜专讬诐 砖谞讜住驻讜 讘讬诪讬讜, 讜讛讬讜 讻讞讟讬讘讛 诇注爪诪讛 砖讗讬谞讛 讻讻诇 讬砖专讗诇! 讜诪砖讬讘讬诐: 诪砖讛 讙讝专 诇讛讛讜讗 讚专讗 [诇讗讜转讜 讚讜专] 讘诇讘讚, 砖讬砖讗专讜 谞驻专讚讬诐, 讜讗讬诇讜 讚讜讚 讙讝专 诇讻讜诇讬 讚专讬 [诇讻诇 讛讚讜专讜转].


讜诪拽砖讬诐: 讜讗讻转讬 [讜注讚讬讬谉] 讛专讬 讬讛讜砖注 讛讜讗 砖讙讝专 注诇讬讬讛讜 [注诇讬讛诐], 讚讻转讬讘 [砖谞讗诪专]: "讜讬转谞诐 讬讛讜砖注 讘讬讜诐 讛讛讜讗 讞讟讘讬 注爪讬诐 讜砖讗讘讬 诪讬诐 诇注讚讛 讜诇诪讝讘讞 讛'" (讬讛讜砖注 讟, 讻讝)! 讜诪砖讬讘讬诐: 讬讛讜砖注 讙讝专 讙讝讬专讛 讝讜 讘讝诪谉 砖讘讬转 讛诪拽讚砖 拽讬讬诐 ("诇诪讝讘讞 讛"'), 讜讚讜讚 讙讝专 讗祝 讘讝诪谉 砖讗讬谉 讘讬转 讛诪拽讚砖 拽讬讬诐.

